钦定古今图书集成/历象汇编/历法典/第072卷 > 图
## 钦定古今图书集成/历象汇编/历法典/第072卷 > 图

本年新法推水星三、四、五、六等月，俱晨不见。而《大统》
载三月十八日晨见，至四月二十一日晨伏。迨本月
会同监局屡测，委无水星出见。

又新法推水星于七月二十五日晨见，至八月二十
三日晨不见。《大统》载：“八月初七日晨伏不见，至九月
二十一日夕见。”及公同测验，果于八月二十三日以
前皆晨见。

本年八月十二日己丑夜，新法推木星会合轩辕大
星，依黄道算，本月十二日夜，即十三日子正初刻，木
星在鹑火宫二十四度三十九分，纬北五十分。轩辕
大星，本年在鹑火宫二十四度四十七分，纬北二十
七分。本时木星在出极一直线上，未及轩辕八分，而
南北相距约二十三分。依赤道算，本时木星在张宿
四度○分，是日与轩辕大星俱在出极。《大统》载在张
一度，与新法约差三度。因于本日公同登台测验，果
测得木星与轩辕大星同度同分。

本年八月二十七日，测木、火二星同度。以黄道算，本
日未时，二星会同于鹑火宫二十七度二十六分，火
在北三十分。依赤道算，二星在张宿六度三十三分。
至子正时，二星皆在出极一直线下，距夏至为五十
九度五十分。《大统》推此日，木星在张宿四度，火星在
张宿三度，相会合在二十九日，则木星差二度半，火
星差三度半，会合差二日。又是日卯正初刻，月与
木同度，月在南三十六分。然因视差，算得寅正二刻，
月木火约同度。〈用直线过月之中心〉至本日子丑时，阴云，监官
未到。迨至寅时，天已开霁，本局官生亲测得月木火
皆为一直线。

本年新法推金星八、九等月俱晨见，至十月初三日
始晨不见。《大统》载“九月初九日晨伏”，则此后皆不见
时矣。及九月十七等日会同《公测》，委见金星晓出。
又新法推水星八月二十六日晨不见，至十月初六
日始夕见。《大统》推九月二十一日夕见，至十月二十
四日夕伏不见，则前此皆见时矣。及九月二十八等
日会同公测，委“无水星出见。”

九年二月十二、十三、十四等日，《大统》推木星在张宿
二度。旧法谓轩辕大星在张宿三度又五分度之一，
则此时木星该见于轩辕大星之西一度弱。新法推
此日木星逆行，将留在张六度又六分度之一。新法
谓轩辕大星在张四度，则木星在东，轩辕大星在西，
相距二度强。至测时，木星果在轩辕大星之东。
本年新法推木星自二月十二日至二十六日常见，
《大统》推本日夕伏后，此皆不见，共差十四日。迨部监
同测，委见水星未伏。

“本年《大统》推火星从三月二十七日起至五月初八
日止，夕退、夕留、夕迟共三十九日，尝在轸宿十六十
七度内。新法推此时火星尝在角宿一二三度内，逆
行，不入轸宿。是旧法差四十日，而宿度亦差三度矣。
且据《旧法》推在轸宿，则火星当在角宿大星之西；《新
法》推在角宿，则火星当居角宿大星之东。”及疏请亲
览。每至戌时，火星果在角宿大星之东，相距不过一
度。

本年新法推木星七月十四日夕不见。《大统》推七月
二十三日始夕不见。据旧法推，则前九日皆为见期
也。迨会同《公测》，委无木星出见。

此上所录，皆系“会同部监公同测验过者”，其未经测
者，每年相差甚多，兹不备录。

《古测五星相掩，或掩他星摘推目》第十一。

《新历》列有《日月五星永表》者，或用以稽上古“五星之
凌历犯掩”，或用以推未来千百年各星之行。故逆推
而能上验往古，因知其亦必下合将来矣。

按：史传所纪某星之行，每有仅录年月日而未有时
刻。夫星有一日行度分者，今既无时刻，何能正合于
表乎？故于不纪时者，并不援以为证又纪各星聚于某宿，不言相距度分及不言本宿某
度者，亦不借证。又如“凌犯”《古纪》甚多，迨考其时刻距
度，仍皆挂漏，亦莫能用。即若言相掩者，则惟土木可
得其准，缘其行迟耳。至于火、金、水，则每日或行一度，
或行半度，盖行疾，则第可仅得之而已。然其纬度数
日，但移数分，又可以得其准也。

《古史》恒谓“或金或水失行，当见而不见，不当见而见。”
此则《新历》备阐，伏见正法，故亦援一二以征之。
表首横行为甲子数，自帝尧八十一年为第一甲子，
至天启四年，则统纪甲子者六十六下，为本甲子内
之年。

〈按此下有古测五星记十馀篇年代先后讹谬已甚悉去之〉

《测五星经纬度》第十二。

一、用黄赤全仪。此仪制有黄赤二道，上系移线二，一
用测经，一用测纬，最为尽善之器。善用之者，则各星
所行宫度分秒，靡不可得。其作法见《浑仪说》中。
一、凡见某纬星掩某恒星之一，即稽恒星表之经纬
度分，亦为某纬星所际之经纬度分也。

一、凡某星近犯恒星，则经度可得其真，而纬度则仅
可得之。盖经度乃从黄极过二星之心，必定于黄道
一度分上。若纬度者不能用仪，惟以目测其相距若
干，故莫能得其真也。

一、凡某星介于四恒星之或中或外，在一直线之交，
即取恒星图界二直线联而算之，亦能得其经纬，或
不用图但用算亦可，其法见《测量全义》九卷中。
一、凡某星在午线上，或有恒星亦在午，则第测恒星
高弧即可得其赤道经纬。

一、凡某星在地平，而得其出没点之地平经度，即可
得其纬。盖地经度乃正卯酉距南北之若干也。或此
时有一恒星在午，亦略可得某星经纬。〈用星球浑仪可算〉
一、用弧矢仪测某星距二恒星若干，用法推算，可得
其经。其纬法见《测量全义》九卷。

以上概言其测法也。大抵测星得其赤道经纬度分
似易，而最要者则在于“以法变黄道之经纬”云。

駮古测之舛

一以“赤道仪测其行，而莫能变《黄道经纬》”，是其度分，
非从本枢所出也，安得无舛？

一测月掩某星者甚谬。盖月有气、时二差，恒失其经
纬之真度也。

一、“纪掩犯等会，不详时刻，乃星恒有其行。时刻既略，
胡可细算其经度乎？”

一、用《移线》，人目迫近于线，则目瞳子较线为大，焉得
视而不失。

测五星仪目

《黄赤全仪》：

即浑仪之类也。其制不用他圈，惟具黄赤二道及子午规而已，测星系移线以用之。

简仪。

以一盘当赤道，其移线则代活赤道云。

《天环》，

“亦《浑仪》” 之类也。

弧矢仪：

以全规六分之一为弧，用半径为矢。

《枢仪》。

“以细绹系急用代天枢” ，然当定准北极出地及对正子午，庶几不差。若二星以赤道在同度者，此可测之。

直线或界尺。

用量二星成一直线

《经纬象限》。

测地平高及经度

过极圈。

用之可得赤道纬度。〈以上原本《历指》卷二十四“五纬” 之九。〉。